ما چہ پیری ءَ پرچا تچ ایں؟
زاھدہ رئیس راجی
دنیا ءِ تہ ءَ ھمک ساھدارے ءَ ودی بوھگ ءَ رند یک اُمرے گوازینگ ءَ پد بیران بوھگی انت۔ انسانے بہ بیت یا جناورے، درچک ءُ دار ءُ نیبگ بہ بنت، درستاں وتی موسم گون انت ۔ ھمک موسم ھمے پیش دارایت کہ یک پدریچے شُتگ یک نوکیں پدریچے ودی بیتگ ءُ ودی بیگ ءَ رند ورنائی ءَ سر بیتگ ، شوک ءُ براھدار بیتگ پد ءَ موسم کہ کُٹ اتگ اے دراھیں نیبگ ءُ پُل ءُ سبزیں تاک کپتگ انت ءُ دیم ءِ سال ءَ نوکیں تاک نوکیں پُل نوکیں نیبگ اتکگ انت۔ درچک ھم پیر بوان بوتگ داں یک اُمرے ءَ رسگ ءَ رند برے ھور گوات ءَ برے انسان ءِ جند ءَ پہ دنیا ءِ دگہ آسراتیاں دَور داتگ۔ 
ھمے چیز گوں انسان ءِ زندمان ءَ ھم بندوک انت۔انسان وھدے کسان انت لوٹ ایت زوت مزن بہ بیت ، ھر ھما کار ءَ کہ مزنیں کنگ ءَ انت ھمائی ءَ بہ کنت ءُ آئی ءَ کس اے مہ گوش ایت کہ تو تنیگہ کسان ئے ، اے کار تئی کنگ ءِ نہ انت ۔ 
برے برے مزن بوھگ ءِ واھگ چَہ گونڈو ءَ کسانی ءِ دراھیں وشّیاں پچ گیپت۔ وھدے ھمے گونڈو ورنائی ءَ سر بیت چَہ وتی ورنائی ءَ ھم باز وش وش نہ بیت انت کہ ورناھانی رپکانی توک ءَ اے سما کنت کہ درست سر وت اَنت ءُ زندگی ءَ پھمگ ءِ وڑ ءَ نہ اَنت۔ اے مارشت آئی ءَ زوت پیری ءِ سیمسراں سر کنت ءُ بازینے ایشی ءَ پیرینانی ردءَ ھوار کنت ءُ پہ اے چیز ءَ اے رنگیں مردم ھجبر دلوارگ نہ بنت پرچا کہ آ وتی راستی ءَ ءُ دنیا ءِ راستی ءَ سرپد انت بلے دومی نیمگ ءَ انچیں ھم ورنا بنت کہ چہ ورنائی ءِ لزتاں آشنا بنت ءُ وتی ورنائی ءِ زمانگ ءَ گیش کنگ ءِ رند ءَ کپ انت ۔ اے درگت ءَ شموش انت کہ ورنائی ءِ گُڈسر ھر پیم ءَ پیری انت باید پہ پیری ءَ انچیں کارے بہ کن ایں کہ چَہ وت ءَ وت شومان مہ بئیں ۔ بلے ایشاں ھوش ھما وھد ءَ کئیت کہ پیری ءِ موسم سر ءِ پُٹانی تہءَ بے تواری ءَ ایر کپیت ۔ 
برے برے چوش ھم بیت انت کہ کش گور ءِ ورنا ءُ چَہ وت ءَ کسترینانی اسپیتیں پٹانی گندگ ءَ وتی دل ءَ ڈڈ کن اَنت کہ ما ھم ھمیشانی رنگ ءَ چَہ اُمر ءَ پیش نادراھی یا دگہ انچیں ھِلّتے ءِ سوب ءَ اسپیت پُٹ بوتگ ایں ۔ 
وت گلایگ ءِ کار اگں شریں بیت ایں پد ءَ اوں بد نہ ات بلے بیا کہ اُمر ءِ روانی تھنا پُٹانی سر ءَ زائر نہ بیت انت بلکیں دیم دست ءُ پادانی چلّی ءَ اوں ٹک ءُ نشانے پر کنت بلے پیری ءِ تُرس ءَ بازینے گنوک کُتگ ءُ نئیل ایت کہ مردم ءَ ایمن بہ کنت ۔ 
اے تُرس تھنا تُرسے بیت ایں پدءَ اوں جیڑہ یے نہ ات بلے بیا کہ نپسیاتی نادراھانی سرپ ءَ گون کنان کنت۔ 
بلے منی واجہ ءُ بانکاں! اے گونڈو ءَ کہ تو وتی ھم اُمر گوشگ ءَ ئے اے تئی کست کستریں چُک ءِ ھم سرو انت ، تو بلکیں شموشتگ ھمائی ءَ تو وتی مستریں بچ ءِ ھمسرو کنگ ءَ ئے آ چَہ تئی چُک ءَ دَہ سال رند ودی بیتگ ءُ تئی جند ءِ اکسے گوں اے گونڈو ءَ است انت ۔
اگں نہ تو ھمائی ءَ گوں مروچی کُکار ءُ سلوات کُتگ کہ آئی ءَ تئی سیر کُتگیں کسان سالیں جنک وتی نیم ءَ اُمریں مردین چُک ءِ ھم سرو کُتگ ۔ بچار اے وڑ کنگ شر نہ انت ۔
زاناں اُمر ءِ کسان کنگ ءَ یا مزنی ءِ ایرجنگ ءَ مردم ءِ زندگی ءِ روچ گیش بنت؟ 
زاناں اُمر ءِ سر ءَ جاک سلوات کنگ ءَ تو دوبر وتی کسانی ءَ سر بیت کن ئے؟، دوبر وتی ورنائی ءِ براھداری ءُ وشرنگی ءُ مھلوک ءِ گنوک کنگ ءِ نیمگ ءَ رپت کن ئے؟، زاناں اے اُمر ءِ راستی ءِ نہ منّگ ترا چَہ تئی اُمر ءَ کسان کنت ءُ ترا مھلوک ءِ دیمءَ ورنا کنت؟
ھجبر اناں !
اگں تو شپ روچ تامُر ءُ ٹی وی ءِ کارستانی ابدمانیں ورنائی ءَ گندگ ءَ گنوک بیتگ ئے گُڑا اے باید بہ زان ئے کہ مائیکل جیکسن ءَ ھم چَہ وتی سیاھیں پوست ءَ بژ اتگ ، آئی ءَ ھم پوست ءُ دروشم ءِ مٹینگ ءَ بازیں ھیلہ ءُ ھُنر کُتگ ، پَہ وتی اُمرءِ کسان پیشدارگ ءُ تاں سد پنجاہ سال ءَ زندگ بوھگ ءَ بازیں چست ءُ ایرے کُتگ بلے گُڈسرءَ چے بیت 55 سال ءِ اُمر ءَ آئی ءِ زندگی ءَ گوشت، نوں من تئی ھمراہ نہ باں۔ 
چونائی ءَ یورپ ءِ مردم زوت پیر نہ بنت ، چوشکہ پاکستان ءُ ایران ءِ مردم بنت بلے بیا کہ اودءَ ھم بازینے کاسمیٹک سرجری ءِ پُشت ءَ وار بوان اِنت ءُ گُڈسرءَ ھرکسے گندایت کہ آئی ءِ ھم دیم ءِ چل پدر بوتگ انت ۔
گپ ایش انت کہ انسان وتی راستیاں گوں پرچا وشھال نہ بیت ، وتی امر ءِ ھساب ءَ پرچا زندگی ءِ پاداں گوں نہ جنزیت؟ 
پیری چی یے اگں کئیت آئی ءَ وش اتک پرچا نہ کنت ۔ پیری ءِ تُرس ھچ نہ دنت بید ءِ چَہ ذھنی نادراھی ءَ ءُ ھمے ذھنی نادراھیانی سَوبءَ بدنی بازیں نادراھی یے سرءَ کَشّ ایت۔ 
یک زانتکارے ءِ گوشتن انت کہ اُمر تھنا یک ھندسہ یے ۔ ایشی ءِ ھساب ءُ شُمار ترا ھچ دات نہ کنت ابید چَہ تاھیر ءُ بے تاھیری ءَ۔ 
سلامت بات ات
15 جولائ 2020